khistorydata/jeongjo-sjw-relations huggingface dataset:
정조 21년 · 목
疏略曰臣於金吾囚供判下之敎不勝萬萬驚歎此囚之負犯何如關係何如則上自大臣下至三司其所以聲罪致討者卽是天理人情之所不容已者則未知渠之被誣者何事受衊者何事而迺有此原放之擧耶使渠果有冤枉之可言眞情之可吐則何不於最初納供之時悉陳衷曲以備鳴暴至於屢供之後始有自明之辭耶噫當初悖疏卽其斷案不待渠供畢露眞贓而殿下不惟不置之重辟而已特放之收用之至於外補此何刑政此何擧措且不論聲討之如何不顧羞恥之爲何事肆然出肅略無忌憚安有如此縱恣之類乎然而此在渠猶屬餘事臣之所以切痛隱憂者殿下所以建極垂則者卽此大義理也礪世陶俗者亦此大義理也昨冬處分寔出於明大義淑人心之苦心至誠雖渠蟣蝨之賤亦嘗出入於近密之列而不念聖上之苦心不畏象魏之懸法吐氣揚眉敢售背馳之習及到急滾之處則叫嚷粧撰反爲自掩之計此而容貸則疑亂誑惑無所不至世道人心亦無歇泊之所伏願亟收處分焉
정조 21년 · 강
命李明淵除職後請寢疏箚竝勿爲呼望
정조 21년 · 목
敎曰還給迄可休矣徒煩酬應李明淵除職還收事疏箚此後勿爲呼望
정조 21년 · 강
咸鏡監司李鼎運以北靑府使任希遠罷黜啓
정조 21년 · 목
狀啓以爲本宮豐沛樓從速完役新伯到任後時時奉審始役畢役這卽狀聞事命下矣臣於今月初二日馳詣本宮看審豐沛樓形止則去月初十日自逢授官北靑府樑上瓦子已爲撤去全樓形體姑未毀破而地垈蹲縮柱礎傾仄修建之役時日爲急故以卽速始役之意發關嚴飭於北靑府使任希遠處矣該府使所報以爲物力尙多未備日子自爾遲滯以今月初十日始役矣今日曉頭得接本宮別差尹得運牒呈則昨日酉時風勢浩大全樓顚仆云廟庭不遠之處有此樓閣顚仆之患實不勝萬萬驚悚今此豐沛樓所重尤有自別旣已撤瓦則所當趁卽修葺而尙不始役以致顚仆之境擧行之慢忽誠甚可駭該府使任希遠爲先罷黜其罪狀令攸司御處臣方奉審次馳詣本宮當以元定初十日急速始役而瓦礫掃滌基址築補功役倍多萬無趁定日始役之望更當參量涓吉追後登聞計料敎曰觀此北伯狀啓樓役材瓦不卽進排以致改建之過時而傾側云該府使道臣雖狀罷其代不可不擇差下送令該曹口傳差出待下批一兩日內辭朝
정조 21년 · 강
以申大尹爲北靑府使口傳也
정조 21년 · 강
推承旨李海愚遞差兵曹參議睦萬中
정조 21년 · 목
政院啓言武經講員書啓中訓鍊都監哨官崔華男受由在外而循例書入至於受點萬萬未安請當該兵曹堂上推考原書啓使之改付標以入敎以何可付標致煩酬應乎煩稟承旨推考當初修啓該堂遞差
정조 21년 · 강
給豊德府燒戶恤典遣宣傳官柳相燁摘奸慰諭
정조 21년 · 목
京畿監司李在學狀啓以爲豊德府使權綝牒呈內本府東面居良人孫成龍家今月初十日偶然失火適値大風連燒一百七十八戶府使卽地馳進慰諭爲先助給空石使之庇身別定將吏檢飭結構期於不日入處之地云敎以被燒民戶至於百餘戶之多言念失所之狀尤爲矜惻發遣宣傳官摘奸慰諭後應施恤典一一分給被燒民戶如有未納之舊還與身役勿徵事令廟堂三懸鈴行會嚴飭該倅期於斯速結構畢奠接形止使之報來後狀聞事一體分付
정조 21년 · 강
遞知敦寧洪周萬職
정조 21년 · 목
吏曹啓言觀此知敦寧洪周萬上疏則以爲敦寧已盡勢難仍冒云旣無敦寧則揆以公格似當許遞而重臣所帶不敢擅便請上裁敎以依回啓施行
정조 21년 · 강
罷修撰金銑副修撰李翊模職
정조 21년 · 목
予謂鍾顯曰師傅何日上京云耶鍾顯曰昨宿振威再明日當抵果川數日調攝十六七日間始可抵京云矣予曰上京後當留住於何處云耶鍾顯曰當住於南門外旅舍云矣開講儀節多有稟定者十七日師傅上京後臨時稟達乎予曰儀註等節必預爲講定以待師傅上來後更稟固好開講吉日亦爲臨時涓吉也
정조 21년 · 강
禮曹以領議政洪樂性几杖敎書袛受擇日啓
정조 21년 · 목
該曹啓言領議政洪樂性賜几杖頒敎書臨殿親授日子更爲擇日事擧條啓下更問于本家則今月二十四日當爲袛受云請以此日知委擧行允之
정조 21년 · 강
諭奉朝賀金鍾秀
정조 21년 · 목
京畿監司李在學以奉朝賀金鍾秀今月十五日自兔山離發上京馳啓敎以昨送閣吏問訊卽見道伯狀啓將於三明作行上京云日氣雖和暢行役不至爲難乎卽以此意令行到處地方官傳諭取其附奏上送畿營狀聞事回諭
정조 21년 · 강
罷副應敎朴載淳職
정조 21년 · 강
召見漢城判尹金文淳京畿監司李在學前承旨申耆于重熙堂
정조 21년 · 목
予謂文淳曰豆浦失火所往見則形止果何知而幾盡結構耶文淳曰其中或有結構者或有買舍入處者而方貿求材椽於原州楊根等地第船路輸來時必多見奪於收稅所云故臣以私書往復於戶判發關收稅所使之勿侵矣予敎在學曰豊德失火民戶之結構奠接等節果已關飭耶在學曰已送褊裨往探其失火形止及奠接早晚而姑未還來矣予曰松都數百戶燒燼後豊德百餘戶之又爲延燒言念民人失所之狀寢食靡安卿須體予至意毋或少忽嚴飭該邑俾無一夫一婦之不獲其所露處棲屑也予又曰李明淵供語卿其見之耶渠之初供再供不爲判下者必欲使渠自暴自明以眎生路而及其三供也所謂此輩彼邊等說此豈成說乎混淪說去誣羃一世則如李文忠徐忠憲之卓然忠直亦不超脫於此輩寧有是理乎
정조 21년 · 강
命利川府使李述源遞付京職
정조 21년 · 목
京畿監司李在學啓言利川府使李述源以册子校正事離官上來今至累朔本邑公務之許久曠廢誠爲可悶矣敎以今日政遞付京職
정조 21년 · 강
命武臣殿講以文臣殿講日爲之
정조 21년 · 강
戶曹判書李時秀疏陳病狀乞解本職賜批
정조 21년 · 목
批以卿其勿辭調理行公
정조 21년 · 강
飭松都豊德燒戶奠居形止斯速登聞
정조 21년 · 목
文兼沈象奎狀啓以爲臣於本月初六日伏奉聖敎仍爲發行翌日抵到開城府初八日與本府留守黃昇源偕往被燒處招集民人先以傳敎內辭意眞諺翻謄遍爲頒示繼又面面曉諭以矜惻之德意蠲給之恩典則老少男婦莫不感激歡悅攅祝天恩元恤典則自本府已爲題給而被燒二百二十一戶內有身役三十五戶當年番錢役米特爲蠲減無身役一百八十六戶依甲寅已例粟一包代準折大米六斗每戶分給私山材木從優許䂨官助物力斯速結構使卽奠安之意留守處另加申飭大鳥足里二十六戶之被燒本府留守追于啓聞而元恤典亦已題給特以未及啓徹之致不在蠲給傳敎之中而又其民人輩齊到於八字洞民慰諭之處故區別其有役無役三戶則蠲役二十三戶則給米竝依八字洞民例一時擧行改構奠接之方亦爲付之守臣使之顧助而兩里燒戶守臣之自備助給米爲五十三石二斗空石二千三百七十五立臣則明日仍爲復路○開城留守黃昇源狀啓以爲本府八字洞里被燒民戶元恤典臣到營前已使本府經歷鄭毅祚依例題給臣於本月初八日與文兼宣傳官沈象奎偕往被燒處招集民人以傳敎內辭意面面曉諭後有身役者蠲役無身役者給米大鳥足里失火二十六戶元恤典亦於臣到任前已使題給而今此奉命閣臣以對揚德意之意有身役者之蠲減無身役者之給米一依八字洞民例臣亦眼同擧行而自臣營備出大米空石分等助給於兩處被燒民人至於結構之方亦已許䂨材木借助役丁期於從速成就敎以年前則六百戶被燒數日內結構今番則無非蝸屋果已畢構亦卽入處乎嚴飭守臣無或一毫泛忽以其奠居形止斯速狀聞事分付豊德燒戶亦依松都之例嚴飭
정조 21년 · 강
遞差修撰趙德潤
정조 21년 · 목
德潤肅謝而空館出去也
정조 21년 · 목
以朴鍾淳爲修撰李羲甲爲副修撰沈煥之爲知敦寧金尙集爲工曹判書李晚秀爲禮曹參判蔡濟恭爲軍器都提調金憙爲司僕提調李彥敬爲南陽府使李魯春爲利川府使金思羲爲水原判官崔夢喦爲知事尹在明爲都總管
정조 21년 · 강
命全羅水使李孝承改差
정조 21년 · 목
敎曰全羅水使李孝承旣以歸護遞職有難等待其上來改差今日政差出
정조 21년 · 목
以鄭致綏爲始興縣令趙岱爲全羅左水使
정조 21년 · 강
遞判義禁洪檍仍命今日政差出
정조 21년 · 목
政院以時鄭文在照律事命下之後判義禁洪檍連事違召不卽擧行啓稟敎以許遞今日政差出待下批牌招擧行
정조 21년 · 강
推承旨李海愚仍命判義禁望筒更爲擬入
정조 21년 · 목
敎曰判義禁三望皆是劇任緊務更命擬入則銓曹只以邊得讓外無他人入稟一品豈無他人煩稟承旨推考使之卽爲擬入
정조 21년 · 목
以洪良浩爲判義禁
정조 21년 · 강
命遣承旨致祭于遼東伯金應河家
정조 21년 · 목
禮曹啓言遼東伯家致祭事問于本家則顯廟九年戊申鐵原褒忠祠遣禮官致祭肅廟二十一年乙亥昌城忠烈祠遣禮官致祭英廟九年癸丑宣川義烈祠致祭十一年乙卯昌城忠烈祠使平安都事致祭十五年己未昌城忠烈祠遣承旨致祭當宁十一年丁未鐵原褒忠祠遣承旨致祭而本家致祭則前無設行之事云矣敎以祀孫旣命錄用而年滿尙遠何異於不爲乎遣承旨致祭於其家祠版
정조 21년 · 강
重推承旨李海愚罷桃源察訪李明淵職仍命政院刪正明淵爰辭中句語於起居注
정조 21년 · 목
敎曰李明淵旣全而爲平人矣爲平人之後亦當責之以平人之常事而是其是罪其罪大抵昨冬處分時傳敎與筵敎庶感臣庶渠雖急於自明供中抺下之此家云云全無倫脊丙申以後疏批啓答予意可知況於年前常參日故相擧條亦有下敎者乎全而爲平人自全而爲平人予之本意自予之本意於此不可無處分而爰辭中凡言此家二字處抺下則餘當依此釐正然後出朝報而今聞不抺處或有之云其時坐直承旨捧現告爲先從重推考又有不可不校正者邦禁與國體姑且置之敢以彼此色目等語無難登諸供招厚誣一世累及忠直者不特語不擇發亦豈有如許事面乎今於安帖之後宜有杜後弊之道決不可仍而勿論桃源察訪李明淵施以罷職之典亦令政院刪正句語於起居注
정조 21년 · 강
兵曹以海西水操時試放無分軍器執頉虞候邊將等勘律啓
정조 21년 · 목
該曹啓言黃海水營水操時水虞候崔錫元白翎僉使梁埉龍媒僉使崔道義登山僉使孫世隆吾叉浦僉使河聖光許沙僉使李光賢椒島僉使池達海助泥萬戶崔大雄等試放無分軍器舟楫亦多執頉當該虞候邊將等竝爲推考罪請各杖八十收贖公罪施行允之敎以崔錫元梁埉功減一等
정조 21년 · 강
注書柳遠鳴以城北植松諸處看審事回奏
정조 21년 · 목
遠鳴書啓以爲臣敬奉聖敎自興仁門城北北至于肅靜門植松諸處一一看審駞駱山植松則下栢洞後山善爲移植幾皆着根而上栢洞後山太半不種地多空曠此則牌將各有分掌勤慢不無異同栗木洞朴洞宋洞後山等處山脊山腰間多童濯而今春移種之際役軍輩厭避其勞所移之松投置巖谷幽深處初不培植此亦牌將之不能察飭也仍往鷹峯緣崕上下隨處遍察則峯分三麓其一卽禁苑主脈昨秋所種非不勤實而不得着根盡爲自枯卽今所見不可復蘇其餘二麓以今春新種之故尙帶靑色而姑未知托根之厚簿巡山之節比前另飭故兩日山行不逢樵童敎以曾聞故相專意察飭云而人存政擧近日右相亦果留意乎此意招致備郞傳之
정조 21년 · 강
遞執義李貞運司諫韓光植正言呂駿永旋命駿永仍任騎郞
정조 21년 · 목
政院以貞運等違召捧入罷職傳旨敎以竝許遞其中以軍色郞移職者仍任
정조 21년 · 강
命秋曹殺獄罪人金鎭秀嚴刑得情
정조 21년 · 목
該曹啓言典僕金再東白活以爲渠兄允吉被剌於金鎭秀仍爲致命云故捧甘當部依例檢驗則初檢官南部都事金鋼覆檢官漢城主簿李豊林俱以被刃䂨致死懸錄屍親金再東招以爲渠兄允吉年長未娶身爲駱洞懸房隨從之役渠與渠妹居生於泮村矣洞里居人池命吉來告曰汝兄流血頹臥街上云驚惶出見則渠兄滿身流血不省人事臥在渠妹家門前故急問其委折則渠兄僅僅喉間作聲曰金鎭秀以刀剌我云所言止此時刻遑遑所謂金鎭秀本是泮人移居于駱洞懸房近處與渠兄同爲隨從之役者也渠卽往鎭秀處曰汝以何故剌我兄今至死境云則鎭秀曰吾於汝兄本無嫌怨而由我數厄事到此境我之房堗甚煖汝持我衾往覆汝兄擔來吾家以爲調治之地云而仍給一衾故渠持入泮中翌日午間以草轎擔來渠兄臥之鎭秀家方欲調治矣吸草未一竹之頃渠兄遽已隕命云正犯典僕金鎭秀招以爲渠與金允吉同爲駱洞懸房隨從之役已過十餘年渠則有家有妻居在懸房近處允吉則年長未娶庇身無所故心常矜憫多所顧恤允吉宿食多在渠家矣去年渠遭父喪而懸房前例作故三年內則例給歲饌錢二兩允吉遭父喪時亦有受用而今於渠之父喪懸房行首梁福俊獨不給歲饌錢故渠使允吉作證矣允吉對渠則曰受用對行首則曰不曾受用兩面爲說情態甚惡渠於駱洞懸房中與允吉相遇時當歲時渠與允吉俱爲醉酒以歲饌錢前後異說事相與鬪閧渠以右手執房中所在牛鼻骨起打允吉則右耳上邊撞着破傷流血湧出渠卽欲束縕火灸允吉不聽入去泮中矣翌日曉頭允吉之弟再東來到渠家言曰汝打吾兄今至死境當擔來吾兄於汝家汝須着實救療云渠出給一木衾曰善爲裹之而擔來則竝與擔貰而當給之云矣伊日食後果爲擔來而下置房中則氣息奄奄難保時刻故先以童便灌口欲試淸心元將出去求得則再東曰今已事急用藥無益仍爲堅執使不得出去未幾允吉隕命矣渠與允吉平日情誼自別嫌怨有無非所可論牛骨一打初非欲殺之心而以其本來抱病之人遽至此境只緣渠運厄不吉之致云千連守僕梁福俊招以爲渠以駱洞懸房行首隨行而金鎭秀推尋渠父歲饌錢故渠答以死後則本無前例云云伊日以金宗祿疊屠被捉事終日往待於漢城府故金鎭秀金允吉等鬪閧光景初不目見云干連典僕洪完禧招以爲渠雖是當牌本以抱病之人不能終日賣肉朝前出往懸房食後卽爲還家故鎭秀之打傷允吉事實爲不知云此獄傷處在於太陽穴而痕深且長實爲致命緊要處則不待詞證之俱備獄情少無可疑蓋允吉之與鎭秀同是一縣房隨從食息與共朝夕與處則渠輩之親熟情好不言可知所以歲饌錢援例之時鎭秀心中以爲允吉必右袒於渠及夫無例之說忽發於意想之外則憤怒尤激於親密血氣又添於歲酒提宰胾之力奮乘醉之勢信手一擊不覺用力重而刃痕深時當寒沍血湧而風透則允吉之不至當下致命亦云異矣今此鎭秀之牢諱刃打諉以牛骨者不知挺與刃之無異但欲稍變器仗以爲無心一擊邂逅致死之證又以允吉抱丙等語欲爲疑眩漫漶之計者都出於死中求生之計唯彼梁福俊輩生怯於殺獄之立證一辭掩諱亦甚痛惡凡係看證實有關於將信將疑可東可西之獄而今此允吉之死在於被刃翌日鎭秀之招亦皆歸之厄運傷處又在於必死無倖之地則其所行兇顧何待於參證之有無乎鎭秀之爲此獄正犯無容更議而今以刃與牛骨之辨吞吐抵賴欲爲掉脫之計者尤極兇擰請金鎭秀各別嚴刑期於取服梁福俊洪完禧或以頭目或以當牌初旣未能禁戢終又不欲立證漫漶納招同聲隱諱者亦極痛惡從輕重勘放敎以死者允吉也殺之者鎭秀也若非鎭秀之下手豈有允吉之致命起鬧之端旣不發明同惡之跡無可推諉無論骨與刃之擲或剌痕損狼藉殺越丁寧眞所謂挺與刃無異而亦可謂非汝牛角何壞我墻者也原其情未必出於故殺論其跡難乎免於正犯且況諸證歸一獄案牢成到今惟輕之論姑難遽議依卿等完決鎭秀箇嚴刑更加究覈得情詞連各人等從輕重勘放
정조 21년 · 강
命判義禁洪良浩待開門牌招
정조 21년 · 목
政院以良浩再違召啓稟敎以待開門更爲牌招
정조 21년 · 강
遣承旨詣太廟景慕宮奉審摘奸
정조 21년 · 강
命承宣玉堂處分傳敎竝分揀
정조 21년 · 목
敎曰本事則旣究竟隨衆之煩聒亦禁呼望何必更爲相持乎昨政之留窠此意也承宣玉堂處分傳敎竝分揀牌招察任
정조 21년 · 강
遞承旨趙鎭寬李益運成鼎鎭以徐邁修申耆宋銓代之竝前望也
정조 21년 · 목
鎭寬益運違牌鼎鎭在外也
정조 21년 · 강
遣史官傳諭于左議政蔡濟恭右議政李秉模
정조 21년 · 목
敎曰初十日次對意謂來會而人頉稟追聞竝與候班而不參近於廟堂之事亦不與議云然則以莚奏箚語餘意有此引入之擧乎卿之所陳二人事李明淵則已出場今無可論李安默則靳宥豈無所據而然哉論一重臣其罪不必久枳而渠疏話頭手法背棄矯俗之本意若心其中句語忽於忌器處亦有之也不然初莚之奏何不卽兪如是敷示之後有何更提之端卿須安心明日賓對依例來會廟務更勿辭巽事遣史官傳諭于右議政因此而又有提醒於左相者昨年則卿有數朔愼節姑從卿請許令下位僚相贊行而莫嚴者中書故例今於旣差之後何可復使僚相贊勞不念廟堂之體貌乎赴公之事不欲以筋力責之此則隨便量爲自餘臥閤諸務一依中書故事爲之事亦令史官傳諭于左議政○假注書許相書啓以爲臣敬奉聖諭傳諭于左議政蔡濟恭則以爲臣於閉戶涔涔之中史官忽臨傳宣聖諭勉飭丁寧雙擎九頓不知措躬之所念臣視息之尙今全保罔非我聖上以愛欲生之心不責以應行公務使之便宜休息之致也數月以來因新僚相之固執推讓廟堂諸務之不得不擧行者推諉無所强起酬應者有之而其奈智慮全耗精神都錯其不爲貽笑者幾布今者聖諭若是勤摯臣何敢以慢不奉承爲心乎臥閤二字非如臣者所可擬議而緊務之來逼者謹當與僚相相議而爲之至於赴公如有病氣可强之時亦何敢全廢而此則臣亦未敢預料不勝悚悶之至云矣○記事官金珍恪書啓以爲臣敬奉聖諭傳諭于右議政李秉模則以爲向來賓對之頉稟臺斥實所愧服翌日起居之闕禮微分至今罪悚而控箚請譴每懼屑越泯默縮伏只俟威罰之終無所逭矣不意史官臨宣聖諭不惟不加斥退敷示聖意之所在飭以賓對之來會臣之去就何足記有於聖念而至費辭敎俾開與聞廟務之路臣是何人敢有仰復於聖敎之下乎第臣區區之情略陳於自引之箚雖以李安默一事言之萬一句語或忽於忌器則臣將論罪之不暇初豈可以無卞後豈可以請宥乎臣之愚昧則竊以爲疏中一叚必是錯認誤解殆同把東作西臣之莚奏中斷以不審之律者非專爲避臣身箚着之嫌亦庶幾得言者本情之實而了此一叚則拖至三歲之久恐有傷於恢蕩寬大之政信心提奏未蒙採施今奉敷諭益切恧戲且臣素患近又添劇於少愈之餘實無以趨簉賓對又無以與聞廟務伏地兢惶惟願速被逋慢之誅云矣敎以以文會意意謂卿亦無異意矣卿則劈解言者之本情以明予言之不然於是乎予之惑轉入三昧都在面剖卿須俟間卽爲簉朝事更爲傳諭
정조 21년 · 강
命咸鏡道道帥臣試取道內功令生及武士等
정조 21년 · 목
先是該道前監司趙尙鎭狀啓以爲經工生及功令生抄選之規謹依傳敎內辭意以關以面另加嚴飭各自該邑旣一里一社而拔取其優博採公議必以名實相副者使之抄報臣亦更加採探或取或舍謹以經工生一人功令生一百九人開坐于後經工生秩鏡城幼學李元培○功令生秩安邊進士全衡道幼學吳鎭修金彥濟金彥博吳弼聖韓達元文冏奎文應鉉全宗范金在彥李觀鎬吳鎭崑李魯安性履德源德陵直長南履夏幼學朴敬修全尙彥崔南爀文川幼學朴新顯趙命夔高原幼學金履玉金履行崔宗岱全尙龍朴仁恒永興幼學趙榮八金鏽定平生員韓致海進士金宗鏽朱重祿幼學池汝擎李宗燁咸興純陵奉事魏尹喆義陵奉事韓性重參奉任希彥淑陵參奉韓性淳和陵參奉李牧榮生員文山奎弼聖賚林義謙幼學魏文喆濟李若洙朴在寅文喆奎朴臨圭韓光堯崔景遠崔學源朱南翁韓玉林朱象奎李聖轍韓䄰魏魯喆韓弘玭李聖車金尙鍒魏廸喆崔擎崙韓重默鄭冕祖洪錫年韓芷林李秉倫洪原幼學姜一佐北靑主員全性有進士金履牧幼學韓一奎韓宗萬李世膺利城生員姜鳳周幼學金若容辛晉寬金時喆端川幼學韓慶維沈希洙沈若祖韓錫濟董顯寬吉州幼學馬天逵韓宗黎明川進士金星煥幼學金煥贇金聲悅金夢柅金鍾元鏡城生員李燮進士兼思默幼學金道炯李文國崔龍慶黃喜經李師弼趙慶祿富寧幼學田在寬張宅善茂山幼學楊源會寧幼學李齊松吳秉良鍾城定陵參奉金豊澤幼學金錫範金錫彩金振玉慶源主員朴察遠幼學朴曄崔泰岳慶興幼學金商耇金一鎭至是毅以經工生聞是道內明習經義者云當書下條問而功令生以今廿八日皆令來待營下云前承旨李益運下去之行當齎往題卿其祗受後分日試取一依關東賓興錄所載已例爲之事知悉此意令政院下諭道臣○又狀啓以爲謹依備邊司啓下關嚴飭於各邑能通武經能練騎射或步射者膂力之過人者以各該邑中翹楚之類使之求訪試才從實抄報矣連接自安邊至端川甲山三水等十三邑所報則以爲本道雖是尙武之地武技之超等者絕無而就其中稍優之人列名修報云武士合爲四十一人開坐于後安邊出身吳仁聖直赴金有玉步射德源親騎衛金敬彥李憲祖步射文川親騎衛申之孝步射騎射講兼司僕姜弼濟步射膂力親騎衛金廷憲步射騎膂力高原閑良趙重恒步射騎射永興閑良李允漢衛金奉鐸閑良朱正富步射騎射閑良李萬淳崔成祿步射定平閑良朴聖宗李德奎步射騎射咸興出身金宗仁李源根金鉉九閑良李聖復安思洪步射騎射膂力洪原出身金光輝騎射膂力閑良朴師濂步射騎射閑良張大恒姜松甲吳尙福騎射北靑出身金達奎康萬齡騎射出身朴道崙步射閑良李仁彬崔夏重韓宗瑜騎射利城閑良孔得鏡梁達淵李陽運鄭宗範步射騎射閑良孔仁德膂力端川閑良李錫杓申得龍騎射甲山閑良尹大雄膂力三水閑良安成文李石臣騎射敎以武士等講書騎射步射膂力抄選人試取規矩武經七書中二書俱通騎蒭三中六兩一百三十步以上力百斤二技以上入格人依下敎上送單技入格人則姓名狀聞而其中膂力則名雖單技勇果超等一體上送後狀聞講之略以下騎之二中六兩八十步以上者雖非入格令道臣以弓葥木布分等施賞後後錄亦爲狀聞應試諸人柳葉箭一巡別爲通同試取三中以上姓名狀聞一二中依右例分等施賞後狀聞事分付以此判付令政院下諭道臣南關試取日子焇後於北關此關試取人起送時以爲同爲起送之地事亦爲下諭○北兵使鄭觀釆狀啓以爲道內武士中能通武經能練騎射或步射膂力過人之類自各該邑抄報成册今始齊到武士合爲三十一人開坐于後慶興出身金成春金賢大騎射慶源前權管申汝彥閑良李光根黃雲淸崔起卓騎射穩城閑良張弘亮金律曾騎射步射鍾城出身成宅基張載肅吳泰攝直赴金行魯閑良金順昌成宗烈騎射會寧折衝李聖德出身崔喆秀閑良鄭贊奎騎射茂山閑良金時秋金成集騎射閑良白達海步射富寧前萬戶黃縝閑良張泰圭騎射鏡城前僉使李希元騎射步射前僉使申聖模直赴金行元閑良趙養鼎騎射明川出身黃一燁閑良李厦柱楊東燮騎射吉州出身馬成彩閑良郭時會騎射敎以北關規矩柳葉箭別爲試取規矩入格人上送事姓名狀聞事分等施賞事亦依南關例擧行而道伯處下諭一通令政院後錄下諭帥臣北關則步射必不若南關六兩入格如或數少百二十步俱入者一體起送之意下諭
정조 21년 · 강
放會寧赴防宣傳官南志復
정조 21년 · 목
北兵使鄭觀釆狀啓以爲謹依兵曹啓下關鍾城赴防宣傳官李貞坤嚴飭勸射期於成功會寧赴防宣傳官南志復亦自肄射而旣以新出身例赴防則今月當爲周年準朔此與循例赴防有異請令該曹稟旨分付敎以放送事回諭
정조 21년 · 강
命時囚鄭文在勘律令次堂擧行
정조 21년 · 목
判義禁洪良浩再違召敎以聞有實病令次堂擧行○知義禁金載瓚李祖源違召敎以待開門牌招
정조 21년 · 강
命承旨李海愚勘處院吏嚴治
정조 21년 · 목
司謁嚴處事有命而海愚誤爲擧行故敎以事關後弊當該承旨勘處院吏嚴治
정조 21년 · 강
詣璿源殿展拜仍行孟朔大奉審召見左議政蔡濟恭及時原任閣臣諸承旨于萬寧門內幄次
정조 21년 · 목
敎曰今日行禮於眞殿仍行孟朔大奉審而各本奉審時卿其入侍事遣史官傳諭于左議政○敎曰諸承旨與奉審入來閣臣來待於萬寧門○具翼善冠袞龍袍御萬寧門內幄次命大臣諸臣入侍濟恭曰開講吉日已涓吉云下情不勝慶幸矣予曰廿一廿四日爲吉云而姑未完定當臨時涓擇耳師傅今抵何處云也二提學沈煥之曰今日留宿果川地云矣予曰自成均館本無出送吏隸延接之例耶煥之曰自前山林上來時如非館職時帶者則元無出送吏隸之例云矣予曰眞殿大奉審以四孟朔定行七月則潦炎之節恐或有湫濕之慮而今日日氣淸和爲展拜審之誠故使卿等入來以爲奉審瞻望之地矣予曰夏享卿以亞獻盡誠於駿奔之列以八十篤老大臣趨走陞降無異壯年豈不稀貴乎濟恭曰臣仰瞻玉趾陞降周旋之際洞洞屬屬誠意藹然臣固欽仰萬萬自語于中曰聖上庶無勞乎然則駿奔趨走之際更安有雜念之干其間乎如是也故幸免顚跌於莫重享班此莫非王靈攸濟也臣因此而又有仰達者親享時自上殿陛陞降自晨祼禮至望燎位已至四次臣不勝憂慮之至晨祼禮後設位次於第一室廡下初獻禮行禮時自第一室內以次過行於禮不甚違錯而亦無玉趾勞動之慮矣予曰予亦自有商量者望燎禮五禮儀本以亞獻官行之載錄而自先朝每親行矣大抵陞降之際亦難盡誠盡禮後當援據五禮億變通矣仍敎大臣以下隨入殿庭予就版位行四拜禮仍盥洗陞殿內焚香訖命大臣閣臣承宣陞殿敎原任直提學徐龍輔李晚秀原任直閣南公轍金祖淳李始源檢校待敎沈象奎展奉兩朝御眞各本奉審後還爲奉安仍親檢殿內前楹分閤塗紙改塗之役命諸臣姑退大臣直爲還第少頃還御幄次命閣臣則詣奎章閣行大奉審宣饌於承史都承旨徐邁修曰湖儒伏閤今幾閱月而自政院不爲稟達豈非憂悶者乎予曰其疏若涉禁自政院勿爲捧納事曾有下敎矣果非涉禁疏云耶邁修曰以五條事爲言云耳予曰然則此非涉禁耶邁修曰臣欲自當捧納雖被罪不敢辭矣予曰旣設禁令而由卿捧納則國體與事面當如何
정조 21년 · 강
遞知敦寧沈煥之
정조 21년 · 목
煥之不爲出肅是日將行御眞大奉審故有是命
정조 21년 · 강
遞統禦使李性默以李燁代之口傳也
정조 21년 · 목
備邊司啓言統禦使李性默以其親病猝重呈狀乞遞矣親病旣重則有難强令察任請許遞允之○因性默許遞傳旨敎以令該曹口傳差出待下批當日辭朝
정조 21년 · 목
以李益運爲吏曹參判趙德潤爲執義鄭來百爲司諫趙得永爲正言韓用鐸爲應敎尹益烈爲修撰
정조 21년 · 강
推禮曹判書閔鍾顯仍飭文臣殿講書啓更修正以入
정조 21년 · 목
禮曹以專經文臣殿講書啓啓敎以嚴飭未久承文參下及抄啓外侍從在京不參人更爲嚴飭修正以入事分付不飭之該堂推考
정조 21년 · 강
遣史官傳諭于右議政李秉模
정조 21년 · 목
敎曰今因該房承宣之微稟於儒生殿講考官望改付標而又知卿懸病矣日間所愼何如如可强須念臣勞之義卽所有望於卿者大抵卿之若此此必李安默事而安默之本情吾旣不知卿亦當不知則昨日附奏之以明其不然者竊以爲惑擬待卿登筵面討此事而卿之出脚尙此杳沓言念中書之事豈不悶然之甚耶二十日次對進定於明日强力簉朝仍行考試之事事遣史官傳諭于右議政○假注書許相書啓以爲臣敬奉聖諭傳諭于右議政李秉模則以爲臣之逋慢之罪可勝言哉殿講考官又蒙恩點而冒死懸頉方俟威罰之遄加不意史官儼臨傳宣聖諭十行諄複誨飭備至惶恐隕越靡所容措設有可陳之懷有不敢更煩附奏擬於明日强策趨簉仰暴區區之私云矣
정조 21년 · 강
遞工曹判書金尙集以趙尙鎭代之前望也
정조 21년 · 강
命右城僉使金宗煥改差
정조 21년 · 목
壯勇營啓言本營軍餉色節目及各樣簿書修正之役方使古城僉使金宗煥照檢擧行該鎭之許久曠務亦屬可悶請改差允之
정조 21년 · 강
義禁府以時囚鄭文在勘律啓
정조 21년 · 목
該府啓言昆陽前郡守鄭文在初供與道啓相左委折更爲嚴覈文在原情以爲本郡之爲弊邑專由於松田目前統校之因事過境者輒皆憑藉松禁討索賂物若不滿意從以許訴座首公兄推捉相續中間浮費動輒半千而畢竟則使松田居民擔當故潛䂨發賣以充所費卽是流來之大痼弊渠必欲先革此弊到官以後統校之因公幹往來者憑藉索賂則嚴辭斥之統校之於本郡釁隙已成矣今正月統禆禹東贊多率校卒稱以摘奸初不上山結縳監官虛張斫痕威喝萬端甚至於縱其校卒搜括民村一境騷然獸駭鳥竄故渠妄恃法文欲爲禁斷先伻於該禆推捉土校則土校知幾逃歸隱諱其作弊誣訴以驅逐則統使驟聞起怒不遵事目使虞候摘奸而虞候使營校替行營校之必欲甘心於本郡勢所固然本郡元無大中松名色而以稚松混稱中小松癸丑風落乙卯倉椽所斫之後歲月旣非久遠則必不盡皆朽黑且竝與寺刹私養山木根而混歸新根渠自去年臘月以後病廢公務奸民之乘時犯䂨不敢曰必無而莅任不過五朔則豈有若是夥然之理乎渠欲懲校卒論報營門遣辭之際不能裁量非欲噴薄而自歸噴簿初非驅逐而自歸驅逐此莫非渠罪云請杖一百收贖告身盡行追奪徒三年定配私罪施行允之敎以功議各減一等
정조 21년 · 강
御熙政堂行抄啓文臣四月朔親試專經文武臣日次儒生殿講親試試官李秉模沈煥之金載瓚金勉柱金祖淳專經文臣試官閔鍾顯李祖源趙鎭寬李勉兢韓用龜李鼎德閔昌爀專經武臣試官李秉模權欕徐有大朴基正金載翼金珠淵沈鑏日次儒生試官李秉模金載瓚權裕韓晚裕李羽晉宋祥濂沈象奎
정조 21년 · 목
具翼善冠袞龍袍陞座諸試官率抄啓文臣及應講文武臣儒生入庭行禮訖以擬虞歷山河濱雷澤民人等謝取諸人爲表題以右庶子韓愈執盞言曰爲賦題試抄啓文臣頒紙後命退去在家製進又命檢校待敎沈象奎齎此兩題往泮宮試上齋生收券以來仍命應講文武臣儒生分所開講儒生在殿座前文臣在東楹之外武臣在西楹之外以次進講
정조 21년 · 강
以假注書呂東植李泳夏南度中任俊常李弘謙殿講告栍官加差尋命弘謙事過後拿處
정조 21년 · 목
弘謙擧行多顚錯也
정조 21년 · 강
禁推武臣試所承旨徐邁修試官權欕徐有大朴基正金載翼金珠淵沈鑏
정조 21년 · 강
命禁衛大將令都提調兼察
정조 21년 · 목
承旨金履翼啓言禁衛大將徐有大禁推事命下矣將兵之任不可一刻無總察之人何以爲之敎以都提調兼察又啓言在前如此之時或有都提調命招之例或有從事官發牌聽傳敎之例今番則何以爲之敎以從事官發牌聽傳敎
정조 21년 · 강
遞差加旨徐邁修以洪明浩代之前望也
정조 21년 · 목
承旨申耆啓言行都承旨徐邁修禁推事命下矣遞差傳旨捧入旣有定式故仰達矣從之○因邁修遞差傳旨敎曰前望單子入之待下批牌招察任
정조 21년 · 강
以金文淳李敬懋鄭學耕柳相亮武臣殿講試官差下
정조 21년 · 강
召見大臣備堂及京畿水使李燁于熙政堂
정조 21년 · 목
燁辭陛也○予謂右議政李秉模曰昨日傳諭以對卿面討事已言之矣蓋卿之深引只緣李安默事而安默之本情予未詳知則卿亦豈詳知也安默若不過彈一重臣則予何必靳持乎渠疏中上叚云云姑無論重臣之壬子一疏所關莫重此豈容易開喙守昨春宮享日下敎卿當聞悉矣秉模曰臣則以爲重臣對擧疏亦有所不可者矣予曰今若問於安默而相左於卿之所料則卿當如何處之也秉模曰若然則臣亦請討矣予曰安默則當一問而趙鎭井則渠安敢着帽行世乎秉模未及仰對予曰李明淵之供辭中或曰此輩或曰彼邊莫重奏御文字之如是下語者寧不怪駭乎自朝家旣眎生路而又以此深罪之則初非禁推捧供之本意故姑置之秉模曰向來遇災求助之敎丁寧諄複而臣不能對揚其萬一臣固罪悚今旣登筵亦有所區區之懷凡於次對時自有右僚則下位大臣之獨當稟事非但事面之如何臣何敢晏然承當乎予曰故右相在世時不無獨賢之歎而此則不過一時權宜亦或有違於中中書事矣然此後次對稟事時右僚若難於登筵則間或推移替勞亦何妨乎
정조 21년 · 목
敎曰李安默罪名姑先分揀有査問事使之招待於政院
정조 21년 · 강
命北關各邑大同攴用不足委折令廟堂關問
정조 21년 · 목
右議政李秉模啓言頃因前咸鏡監司趙尙鎭所啓北關各邑大同捄弊之方令廟堂與曾經道伯人相議稟處事命下矣本道詳定自有不易之規其他間間公役皆以公穀會減則大同枵然之說未詳其委折此必各邑憑公濫費之致此等事輒煩朝家區劃則大關後弊請爲先關問其委折待其報來如有可以稟處者則更爲稟處從之
정조 21년 · 강
命長津厚州驛站設置之方令廟堂關問本道伯使之出意見論報
정조 21년 · 목
右議政李秉模啓言頃因前咸鏡監司趙尙鎭所啓驛站設置事令廟堂稟處事命下矣長津厚州旣已新設則設置數驛站之論其勢似然而其地設站與馬匹位土拮據之方不爲論列請此亦關問本道使之出意見論報本司後更爲稟處從之
정조 21년 · 강
命海西金川新站移設於餠廛村事依所報許施
정조 21년 · 목
右議政李秉模啓言卽見黃海兵使李儒敬報本司辭緣則以爲道內金川新站自是設邑時官門撥站而今已移邑則民戶盡遷惟此撥所獨處於四山僻險之地實難支接東距五里地有餠廛村居民殷盛店幕櫛比且今番移邑後自松都抵金川之程道直由雞井店而餠廛村亦在新路之中就此移站則道里均適往復巡營已爲停當而不得擅便云移邑之後官門撥站之隨其形便移設在所不已請依所報施行之意分付從之
정조 21년 · 강
推備堂趙鎭寬
정조 21년 · 목
鎭寬以備堂人來旋以殿講試官嫌避懸病出去石議政李秉模啓言備堂趙鎭寬次對座目入啓後不爲入參似緣不得已之實故而事體未安請推考從之
정조 21년 · 강
命大司成尹得孚牌招行公
정조 21년 · 목
右議政李秉模啓言儒生殿講時泮堂例爲待令於闕中而他堂適皆有公私實故大司成尹得孚除拜已久尙不出肅請牌招申飭行公從之
정조 21년 · 강
命秋曹律學科取才以新印增修無冤錄擧行
정조 21년 · 목
刑曹判書李得臣啓言增修無冤錄今已刊行於八道矣本曹律學科及取才時當以此考講而一經筵稟後可以擧行故仰達矣從之
정조 21년 · 강
專經文武臣殿講居首人施賞文臣居不人罷拿有差武臣居不人分揀
정조 21년 · 목
敎曰去正月朔專經文臣殿講居首前別檢夫宗仁以耽羅之人能爲居首之通栍極爲可嘉兵曹佐郞見窠令該曹卽爲擬入居京不通文臣豈不駭然乎例捧禁推傳旨今日內拿囚使之晝夜誦習再明日直爲放送待令○敎曰今四月朔專經文臣殿講居首典藉禹錫龜半熟馬一隻依例賜給其中連爲居不人先罷後推其餘禁推○敎曰今四月朔專經武臣殿講居首主薄洪達三前此居首之後有陞敍承傳而反以左職相換云日前輪對問於渠而知之矣今又居首若不別般獎用銓曹擧行又當如此其時左職相換之判堂越俸一等洪達三又爲陞敍如無見窠則陞品窠中口傳相換以懲銓曹承傳人不卽收用之罪○因專經武臣殿講居不人禁推傳旨敎以今番分揀其中罰射人限畢射令各該廳報來專經望筒書入○軍器主薄洪達三都總都事權翊相換
정조 21년 · 강
考下上齋生應製試券表賦居首直赴會試之次以下及講入格人給分施賞有差仍命入格儒生明日待令
정조 21년 · 목
敎曰今四月朔日次儒生殿講上齋生製述居首表三中進士姜履元賦三下生員李是釬竝直赴會試之次表三下進士安錫良生員趙民和賦三下進士丁德奎李光顯生員閔致福各給一分表次上進士趙經鎭張志憲生員鄭祐榮賦次上進士蔡弘臣鄭有淳蔡義重生員鄭東元進士崔健亨生員尹舜欽宋文晦進士朴文昊生員洪準源進士蔡顯國講略進士金用默李翼榮沈湜幼學韓義運進士李麒峻金碩鉉各紙一卷賜給去二月朔講略幼學李性中紙一卷亦爲賜給
정조 21년 · 강
命奉朝賀金鍾秀傳諭令朔寧郡守崔重圭馳進於兎山縣傳諭
정조 21년 · 목
京畿監司李在學狀啓以爲奉朝賀金鍾秀上來時傳諭事知委於朔寧郡守崔重圭處使之待大臣行到本郡卽爲擧行卽接該郡守牒呈以爲大臣行次方有不得已之事勢今姑停止傳諭一款不得擧行所下傳敎謄本祗受奉置以待知委云大臣上來時令行到地方官傳諭事旣有下敎而大臣今不上來傳敎之多日奉置事體未安使該郡守馳進於兔山縣傳諭事請令政院稟旨分付敎以依狀請施行事回諭
정조 21년 · 강
罷應敎韓用鐸副校理李基讓朴崙壽修撰朴鍾淳尹益烈副修撰李羲甲職
정조 21년 · 강
配鄭文在于禮山縣
정조 21년 · 강
命傳經武臣試官權▣等禁推分揀
정조 21년 · 목
因禁推傳旨敎以飭已施分揀
정조 21년 · 강
遞承旨李海愚以李晚秀代之前望也
정조 21년 · 강
召見諸承旨及日次應製入格儒生于熙政堂
정조 21년 · 목
承旨持公事入侍也○入格儒生進士姜履元金用默等以次進奏姓名予命承旨各給其試券各令讀奏訖頒賞於殿庭
정조 21년 · 강
召見禮曹判書閔鍾顯京畿監司李在學于熙政堂
정조 21년 · 목
予謂鍾顯曰昨日曹允植陵役畢役後上來而播種幾盡爲之至於曲墻後托亦已播種云聞甚幸矣所入物力以會付公穀會減事分付該牧也予曰豊德失火民戶幾皆奠接云耶在學曰一邊結構一邊入處今則無樓屑之歎云矣
정조 21년 · 강
行大護軍宋煥箕從縣道上疏乞解所帶諸任賜批仍命遣史官傳諭
정조 21년 · 목
疏略曰臣扶曳病軀分寸躋攀登程十餘日始到果川地城闕漸邇五雲在望區區欣戴之忱自不能已惟是衰杇殘喘撼頓累日所患越添方未免滯留旅店秪益徊徨悶蹙不知攸措也伏念賤臣今日之行不恤譏笑不顧顚仆而冒沒起發者誠以敷心之恩敎有不敢違而延頸之微誠粗可得伸矣第竊惟師簿之職是何等至重至大之責任而猥以如臣庸陋有此冒應已覺有行路之嗤點將何以抗顏於備門之下乎旣蒙聖明體諒許以不縻官爵而況此所叨尤非他職之比且伏聞祭酒兼帶依舊提擧新除荐降其爲微臣不安之端當復如何哉伏乞悉許鐫免至於偕來承宣許久相守亦極難安竝冀極命召還批以卿行穩到近京之地欣喜萬萬偕來承宣當與卿入城豈可召還惠署兼綰之任許副以安卿心卿須體予此意卽日上來仍命遣史官傳諭
정조 21년 · 강
史官金良倜以行大護軍宋煥箕附奏馳啓賜批
정조 21년 · 목
狀啓以爲臣敬奉聖批馳到果川縣傳諭于行大護軍宋煥箕則以爲臣於旅店中猥有陳懇卽玆史官臨宣批諭辭旨溫諄許解兼綰之任微忱不勝感悚而惟祭酒之職內贍提調俱未蒙遞免區區不安之端與前無異只自悶蹙而已第當稍加調病俟少間趨簉而稽延至此益復惶懍云臣仍爲復路矣敎以泮任卽敎冑之官而例付之兼銜也至於內贍之任朝批未及竝擧亦爲許遞兩窠令政院前望入之點下以便卿心開卿致身之路若是其勤摯卿須侍朝上來事爾其更爲傳諭
정조 21년 · 강
英陵寧陵補莎土時效勞地方官陵官以下分等施賞
정조 21년 · 목
別單驪州牧使蔡弘履內下豹皮一令英陵令李承默參奉李興運各內下弓失一部都守僕朴升億都書員林春山各木布一疋陵軍二百十名令道臣米斗施賞寧陵令李厚燾參奉李義祿各內下弓矢一部都守僕李時完都書員吉之福各木布一疋保軍狀頭辛得文木一疋陵軍二百十名令道臣米斗施賞看役將校嘉善洪萬三內下筒筒一部色吏崔壽得等三人帖加運石將校閑良崔昌年內下筒筒一部色吏李宗福帖加運莎將校閑良崔壽益等二人各內下筒箇一部色吏金聖就帖加運土將校閑良金德齡內下筒箇一部色吏姜春孫帖加官屬軍一百四十三名甓寺僧軍三十四名令道臣分等施賞
정조 21년 · 강
命壯勇營雌馬放牧於箭串牧場令太僕檢飭每年孳產以三雌一息報本營著爲式
정조 21년 · 목
壯勇營啓言年前雌馬之劃給本營者姑使之分養於各鎭諸處矣箭串牧場旣已修治今將放馬云而場內闊大馬匹不多本營所在雌馬同爲放牧使司僕寺一體檢飭看養每年孳產依各牧場報該寺之例以三雌一息爲定每歲末自該寺報于本營自本營枚擧草記添錄元數憑考察飭之意請定式施行允之
정조 21년 · 강
勉副司僕提調金憙以右議政李秉模代之
정조 21년 · 목
政院啓言司僕內乘來言內下雌馬今日提調率諸郞廳當放牧於葥串牧場而一提調金憙在外二提調李時秀身病不得進去云何以爲之敎以在外提擧勉副右相爲一提擧分付該寺郞進去之意傳諭
정조 21년 · 강
命停兵曹出番禁軍標下軍習陣
정조 21년 · 목
該曹以今十八日出番禁軍標下軍行操啓敎以分營之後兵曹習陣實涉無義依龍虎營右例但當於訓鍊院別將合私習而已雖欲行操亦不必逐朔爲之此一款欲爲詢問處之所以訓鍊院重修節目之姑不啓下者也今番習陣停之
정조 21년 · 강
罷執義趙德潤司諫鄭來百掌令權心彥正言趙得永職
정조 21년 · 강
勘放金吾時囚尹最遠等
정조 21년 · 목
義禁府啓言松禾縣監尹最遠原情以爲渠於昨年十二月二十七日赴任當日點考定配罪人則其中崔興得爲名漢以假托司憲府風聞作弊閭里罪自刑曹定配本縣而本月十五日已爲逃躱聞極驚駭卽時具由牒報於監營以爲轉報刑曹星火捉送一邊多發校卒及食主人廣加跟捕未及捉得莫非渠不職之罪云請刑推得情敎以渠之赴任以前事渠何如之卽放當該守令査問該道更爲指名報來後考律勘處又啓言尼城前縣監申大有原情以爲渠壬子十二月二十一日赴任該縣流來舊逋與當年未捧各穀爲二千七百二十四石零極力督捧而七八日之間無路準捧屢次論報於巡營連見退却時已歲翻又値設賑無論吏奴擧皆赤立計無所出擬待秋成五月仍爲遞職果未能準捧溺職之罪實無所逃云李顯默原情以爲渠甲寅十一月十八日赴任本縣流來逋還未捧各穀爲四千餘石零而時値歲末且當大賑徵捧無路卽爲據實報營歲末成册一從未捧實數報營則連爲退却終不磨勘竟至春後因循磨勘民間未收則略已了當而至於吏逋依營題歲後流伊督徵又値麥歉無以準捧所捧僅爲七百餘石而乙卯臘月仍爲遞職未能準捧實渠溺職之罪云鄭宗柱原情以爲渠丙辰正月十二日到任該縣乙卯條未捧各穀爲三千七百三十三右零故卽爲校報巡營則退却不捧故屢次論報道臣推論監色連爲督促不得已以已捧磨勘待秋成準捧計料矣同年臘月罪罷其間所捧只爲二千二百十五石零莫非渠溺職之罪云藍浦前縣監趙雲衢原情以爲渠乙卯十二月二十二日到任當捧還餉各穀二千三百五十三石零內前官愼性眞所捧爲一千三百三十二石零渠所捧爲四百四十二石零其餘五百七十九石皆是流來舊逋而荐歉之歲民勢赤立故以未捧實狀屢報巡營連見退却故不得已因循勘簿罪合萬殞至若査啓中當年條七百八十石昨冬無論新舊逋一竝督捧而臘月遞歸不得準捧云栗峯前察訪金和鍾原情以爲渠以庚戌三月赴任各穀流來未捧爲一千七百九十石零當年新還雖準捧而舊逋所捧米租僅爲五百五十右零單代太一百七十石還作本米繼當辛亥大歉徵捧無路以未捧實狀面陳論報於道臣而退却不捧竟至因循磨勘莫非渠溺職之罪云趙秀民原情以爲渠之赴任在於壬子七月在任三年之內適値荐歉當年分還猶難準捧至於舊逋不遑暇及歲末成册報以未捧實數而連見退却故屢往監營面悉期於啓達乃已則其時道臣難於登聞竟不聽施未免因循磨勘莫非渠不職之罪云李顯默所當請刑曾經侍從請議處申大有鄭宗柱趙雲衢金和鍾趙秀民請竝刑推得情竝敎以皆云報營或面陳是豈守令之罪乎渠輩放送道臣捧現告論勘又啓言加差假注書李弘謙原情以爲渠愚迷生疏莫重殿講時講席周旋之際事事做錯惶懍悚蹙云請刑推得情敎以更觀前頭次姑爲付過放送又啓言前主簿劉敬基典籍孔胤恒禹錫龜韓錫仁洪宅柱崔致翼成均博士許鐫學正金喆修承文副正字韓永建任俊常洪百震南度中呂東植原情以爲渠等正月朔四月朔殿講居不惶懍震越云請各杖八十收贖奪告身三等私罪施行竝敎以付過放送
정조 21년 · 강
政院査問李安默以奏命安默退去
정조 21년 · 목
政院以李安默來待稟予命招致啓板前渠疏中句節詳細問之而事關莫重不可形諸文字以口傳入稟政院口傳啓言問於李安默則以爲重臣徐有隣兄弟乙丙之際旣無樹立且於至精至微莫重莫嚴之事亦無闡揚其所滾合異論者出於三窟自全之計背馳云丁正謂此也至於重臣壬子疏則旣有樹立又有闡揚臣豈有參差之論乎云矣予敎政院曰渠旣曰重臣壬子疏有樹立有闡揚云爾則其無異議可知使之退去
정조 21년 · 강
忠淸監司林濟遠以扶安縣臭載穀鉤極馳啓
정조 21년 · 목
狀啓以爲扶安縣大同米位太所載船一隻致敗緣由已爲馳啓而卽接泰安郡守金星甲牒呈內所拯米太合爲一千四百六石云故以未極之數亦卽鉤拯之意連加嚴飭矣
정조 21년 · 강
偕來承旨金達淳以行大護軍宋煥其上京馳啓
정조 21년 · 목
狀啓以爲行大護軍宋煥箕今月十八日自果川縣離發今方轉向崇禮門外臣亦仍爲隨往
정조 21년 · 강
元子行師傅相見禮習儀于集福軒外軒
정조 21년 · 목
予御集福軒外軒命提學鄭民始沈煥之原任直提學徐浩修金載瓚徐龍輔鄭大容李晩秀原任直閣金勉柱尹行恁南公轍金祖淳李始源檢校待敎沈象奎原任待敎李存秀檢校待敎徐有榘禮曹判書閔鍾顯等入侍予謂諸臣曰師傅上來後開講日子當卽擇吉而周旋拜揖之節正宜一番習儀今日日氣淸朗特召卿等共觀矣仍敎鍾顯曰師傅相見禮時師傅才到門外元子卽降階以迎退出時亦降階以送禮也此一節果詳載於儀註中耶鍾顯曰儀註果已依此磨鍊矣予曰師傅相見禮在册封後則諸凡儀節掌議擧行如贊儀之爲而師傅與賓客相見禮則册封前後例皆以引儀一員陞堂臚唱矣鍾顯曰然矣予曰今日習儀時則贊儀兼行引儀事而開講正日則使參下引儀中仕最久者擧行事分付晚秀奏進講册子當預爲稟定予曰肅廟朝則先正宋浚吉啓請以孝經進講而今番則欲以小學爲之大抵開講册子稟定事體至重故例爲收議於師傅賓客及贊善進善諮議書莚官然後以某册進講草記稟旨今番自內閣啓請收議則當下敎矣晚秀曰告栍則何以爲之乎予曰講學時無告栍只有書徒若自今二十一日始講則自二十一日至晦日排日書之而每日下書其日所講大文自止翌日誦前受音若純通則書純通字於其日之下矣仍下小學一件曰此是予在春邸時所講之册元子講册以此件用之而師傅及諭善件則弘文館有先朝經筵件取來用之好矣予曰師傅所着帽帶自戶曹造備而章服當遵舊例自內製下矣乃設元子拜位於廳內東壁西向師傅拜位於廳內西壁東向諭善拜位於師傅位之南少退東向又設降階迎接位於階下元子具藍道袍黑靴先行相見禮習儀次行開講習儀讀小學題辭自元亨利貞止惟聖之謨民始等齊進曰元子宮拜揖周旋儼然天成句讀聲音自中韶頀睿知之夙就睿學之日將實是吾東方萬億年無疆之福臣等獲忝邇班與覩盛儀歡欣頌祝之忱難以言語形容矣
정조 21년 · 강
命元子師傅諭善相見禮及開講日子更待下敎
정조 21년 · 목
禮曹判書閔鍾顯啓言元子與師傅諭善相見禮及開講吉日令日官池景喆推擇則今四月二十一日卯時二十四日卯時俱吉云以何日定行乎敎曰日子當下敎矣
정조 21년 · 강
命元子師傅諭善相見禮處所以集福軒外軒爲之
정조 21년 · 목
禮曹判書閔鍾顯啓言元子師傅諭善相見禮儀註今當磨鍊以入而處所則有臨時稟定下敎故仰達矣敎曰集福軒外軒爲之
정조 21년 · 강
命元子師傅詣閣時所住處以萬八門外公廨爲之
정조 21년 · 목
禮曹判書閔鍾顯啓言相見禮時講學時師傅所住處以萬八門外公廨或鑄字所爲之事節目前已啓下而講學廳以鑄字所爲之事才承筵敎矣詣閤時所住處則以萬八門外公廨爲之似便當故仰達矣從之
정조 21년 · 강
命元子進講册子以小學爲之
정조 21년 · 목
提學鄭民始啓言師傅已爲上來開講今將涓吉進講册子不可不先爲議定請自本閣卽爲收議於時原任大臣及師傅與在外儒臣敎曰以小學爲之
정조 21년 · 강
遣閣臣徐龍輔傳諭于元子師傅宋煥萁
정조 21년 · 목
敎曰山林今日當爲上來何當登筵遣閣臣傳諭以來
정조 21년 · 강
偕來承旨金達淳以行大護軍宋煥箕來到崇禮門外馳啓
정조 21년 · 목
書啓以爲行大護軍宋煥箕來到崇禮門外仍爲止宿故臣則姑爲仍留矣
정조 21년 · 강
召見提學沈煥之原任直提學徐浩修金載瓚徐龍輔禮曹判書閔鍾顯于便殿
정조 21년 · 목
予謂鍾顯曰卿於昨日往見師傅乎鍾顯曰往見矣予曰師傅筋力何如鍾顯曰筋力康徤至於燈下看字云可知其不至甚衰矣予曰山林上疏曾有自書之本而其筆法甚精文亦鍊熟矣鍾顯曰筆法素稱有宿工矣予曰肅拜何日爲之云耶鍾顯曰肅拜當於開講日爲之服色則以初仕服色爲之而改服一節似當奉承矣予曰師傅之孫幾人隨來耶鍾顯曰二人矣予謂煥之曰館當中有往見者耶煥之曰大司成尹得孚聞已出見矣予曰儒生之往見者亦幾人煥之曰儒生之往見者果甚多矣予曰卿宰中亦有往見者乎煥之曰重臣金文淳及魚用謙吳鼎源李翊模竝往見矣予曰右相往見否鍾顯曰姑未聞之而似當往見矣予曰山林上來經筵不可不行卽今經筵册何册云耶承旨申耆曰是中庸也予曰何以知之耆曰昨日問之矣予曰禮房可謂周通矣中庸第幾章乎耆曰此則未及聞知矣鍾顯曰山林雖帶經筵官今番之行專爲開講上來則以經筵官入侍恐當辭免矣予曰其日不以經筵官入侍則何必爲辭耶卿須往見而傳此意也予曰時帶經筵者誰也煥之曰臣及李秉鼎李時秀金載瓚也予曰講筵師傅一人獨入則師傅當讀之而今番則諭善同入誰當讀之乎以書筵之規言之賓客入參時宮官讀之此不可不預爲講定卿以此意問于師傅可也鍾顯曰臣之昨日往見時詳傳元子宮習禮盛儀師傅不勝歡欣攅賀且以所帶提調皆蒙恩遞深爲感祝矣是時元子侍坐予授小學第一卷使讀書題元子讀自古者小學止而無扞格不勝之患也予曰諸臣以次問文義可也煥之曰敢問愛親敬長隆師親友何義也元子答曰愛親者愛其親敬長者敬于長隆師者尊其師親友者親其友也予曰二提學所問之義易於爲答可謂善問文義也浩修曰敢問愛親敬長行於家治國平天下行於國則愛與敬何以爲治平之根本乎元子答曰事必自小而至大故愛敬爲治平之本也載瓚曰敢問愛敬固當爲治平之本而至若洒掃應對之節此非難行之事何爲治平之本耶元子答曰父母之前爲此洒掃應對矣載瓚曰敢問古者小學之古者指何時耶元子答曰三代也載瓚曰三代卽何時耶元子答曰夏殷周卽三代也予曰夏殷周初立之君歷陳也元子對曰夏禹殷湯周武也龍輔曰敢問治國平天下何義耶元子答曰治國平天下卽治民也載瓚曰敢問何以則治民耶元子答曰人君賢則民可以治也予曰人君何以則謂之賢乎元子對曰愛親敬長隆師親友是謂之賢也浩修曰敢問晦庵誰之稱號耶元子答曰朱子也予敎元子曰爾亦以文義問于諸臣也元子問曰酒掃應對之義何也載瓚對曰子弟侍其父母洒掃應對而洒掃者洒水而掃塵也應對者有敎則應而對之也元子問曰何謂本也載瓚對曰孝於親推以修身以至於治國則愛親當爲本也元子問曰習與智長何義也煥之對曰自幼時習其善行則善行與智俱長而若其所習之事則洒掃應對之節無非可習也元子問曰扞格何義也煥之對曰幼時不習善行及其長成之後始乃講習而未能慣熟於善行者謂之扞格也元子問曰傳記何也煥之對曰傳者聖經賢傳也記者史記也元子問曰蒐輯何義也龍輔對曰出於傳記者集而爲書者卽蒐輯也予曰小學誰之所作元子對曰朱子所作也浩修曰然則小學古亦有之乎元子答曰小學自古有之矣予謂煥之等曰以次輪讀題辭一篇可也煥之讀自元亨利貞止隨感而見浩修讀自愛親敬兄止以達其支載瓚讀自小學之方止思罔或逾龍輔讀自窮理修身止惟聖之謨予曰承旨分讀書題可也李晚秀讀自古者小學止而無扞格不勝之患也申耆讀自今其全書止晦庵題煥之曰開講日諸大臣必欲入來與覩盛儀矣予曰師傅是正卿也卿宰班次亦非便況大臣則尤有難便之端矣煥之曰大臣雖如此臣等則環立聽講初無座次非便之事矣予曰師傅以下坐重席而對書案予則不可臨視矣晚秀曰臣等聽講便是圜橋之聽而慶幸之忱以仰覩盛儀爲之顒企矣予曰然矣閣臣詳記儀節及講學節次一件載之日省錄承旨中禮房亦爲入來一件謄出載之政院日記可也
정조 21년 · 강
命該曹輸送米肉柴炭于大護軍宋煥箕處
정조 21년 · 목
敎曰山林上來未肉柴炭依例輸送事分付該曹○戶曹啓言元子師傅宋煥箕所住處米七石太三石猪肉三十斤民魚十尾石首魚二十束炭二石燒木六百斤令本曹郞官依例輸送矣又啓言元子師傅宋煥箕以爲今此米肉柴炭之特命輸送實出於顧存旅托之盛念而區區微分益切惶蹙云不爲領受何以爲之敎以更爲輸送
정조 21년 · 강
諭大護軍宋煥箕待明朝簉朝
정조 21년 · 목
敎曰爲卿休息欲於明日見之待朝簉朝事令偕來承旨傳諭于行大護軍宋煥箕○前承旨金達淳書啓以爲臣敬奉聖諭卽爲傳諭于西部盤石坊行大護軍宋煥箕所住處則以爲臣身到城外觚稜入望區區微忱敢緩趨簉而澸頓之餘涔涔無以自力伏奉聖諭冞切惶恧稍加調息如可强策謹當冒昧趨承云矣
정조 21년 · 강
重推前吏曹判書沈煥之
정조 21년 · 목
承旨申耆啓言今年正月各道百崴老人遺漏者更爲修啓事知委各道而諸道皆有啓聞慶尙道則尙不修啓故自本院屢度催促今聞吏曹發關時慶尙道獨不行會云不察之失在所難免請當該堂上重推從之
정조 21년 · 강
遞吏曹參判李益運
정조 21년 · 강
罷牙山縣監金麟淳待稅穀畢納拿處
정조 21년 · 목
戶曹啓言觀此京畿監司李在學狀啓則牙山倉漕船領來差使員牙山縣監金麟淳不能檢飭致有臭載爲先罷黜待稅穀畢納拿問處之允之
정조 21년 · 강
遞判義禁洪良浩以洪檍代之前望也
정조 21년 · 목
以洪明浩爲吏曹參判金載瓚爲大司憲李羽逵爲執義韓興裕爲司諫金熙釆爲掌令尹㴠爲正言沈象奎爲應敎朴吉源爲校理金近淳爲修撰韓致應爲副修撰申思運爲知敦寧李義弼爲禮曹參判姜垣爲同義禁金載瓚爲知春秋閔百準爲牙山縣監
정조 21년 · 목
因政院常參經筵取稟有是命
정조 21년 · 강
諭大護軍宋煥箕明日經筵同爲入侍
정조 21년 · 목
敎曰明當見卿經筵命下卿之經筵官雖許解在前山林之上來者同登筵席故事可按朝於禮判傳諭之行已言之明日經筵同爲入侍事遣史官傳諭于行大護軍宋煥箕○記注官金初燮書啓以爲臣敬奉聖諭馳往傳諭于西部盤石坊行大護軍宋煥箕所住處則以爲史官荐臨傳宣聖諭至以在前山林之同登經筵援以爲例俾臣入參顧臣庸愚滅裂何敢比擬於前輩冒當不敢當之命乎悚恧之極益不知措躬之所云矣敎以明當簉朝則登筵於講席爲好依初下敎晝講同爲入侍事偕來承旨傳諭○前承旨金達淳書啓略曰臣伏奉聖諭卽爲傳諭于西部盤石坊行大護軍宋煥箕所住處則以爲臣於俄者以同登經筵之不敢膺命揋有附陳祗俟體諒玆又伏奉聖諭益不勝惶蹙第當待朝趨簉而至於入參講席實非愚臣所敢冒當秪切慚悚之至
정조 21년 · 강
以徐邁修爲承旨前望也
정조 21년 · 강
遞應敎沈象奎罷校理沈奎魯朴吉源副修撰韓致應
정조 21년 · 목
奎魯等違召例罷也
정조 21년 · 강
以朴載淳爲應敎韓用鐸爲副應敎宋翼孝韓光植爲校理李基讓李翊模爲副校理金履喬爲修撰李羲甲朴鍾淳爲副修撰竝前望也
정조 21년 · 강
命前翰林吳泰曾金履永還付翰林
정조 21년 · 강
司僕寺以箭串放牧啓
정조 21년 · 목
該寺啓言內下雌馬四十三疋雄馬七疋合五十疋孳養次臣與內外寺諸郞廳偕往箭串放牧後禾毛色一一區別別成馬案依各牧例每年三隹此一息修報壯勇營添錄馬案而堂上內乘及牧場色次知句檢事定式施行
정조 21년 · 강
命時囚吳顯忠査啓回啓令次堂擧行
정조 21년 · 목
判義禁洪檍違召也
정조 21년 · 강
召見大臣備堂及輪對官于熙政堂
정조 21년 · 목
予謂右議政李秉模曰近者鼎席不備廟務多滯得卿重卜誠幸矣故右相何處得來之諭已悉於向批而左相亦於向筵稱故右相曰未易得之人云者果是矣予於日前抄啓試取時以曹參事爲書題者亦有寓意者存卿旣重入中書每事卿其擔着以副予期勉之意秉模曰如故右相果難得之而苟心誠求之則豈無其人乎求於朝廷而不得則當求諸野此國君所以進賢如不及也以如臣者責以輔相臣恐職此而百事懈弛也予曰予果擇相故所以毗卿此實衆望之所推也大抵我國有異於之魯之齊之世而人才需用之路不出於一國之中先正宋時烈以初未筮仕人擬入於守令之望許穆以曾經僉樞之人擬於憲長之望此皆格外之事也今則此事非所可論近年以來諸道有宣召人兩南又有南臺之人予意有在而大抵用人之道近益狹窄其所恢拓之方惟在矯捄之如何矣予又曰故右相嘗於鄕約一事有苦心故今方印頒鄕禮合編而此亦難期其實效矣
정조 21년 · 강
命使行八包蔘銀通用事自備局成節目稟處
정조 21년 · 목
左議政蔡濟恭啓言銀蔘通同充包令廟堂成給事目後草記事命下矣原初以蔘爲包蔘貴故以銀充包到今銀路極貴則復以國中所種之蔘充包其名旣正其事兩便群議僉同之後不必更有所持疑至如酌定斤數詢及譯院解事諸員則皆以爲百斤則似少二百斤則似多折衷爲一百五十斤似爲適中云依此施行無妨且蔘價定給無至太重然後庶可無弊亦足有補云矣請使有司堂上撰成節目後更爲稟處從之
정조 21년 · 목
左議政蔡濟恭啓言蔘包則名正事便故聖敎之下臣亦贊成而至於回包臣意則以爲決難行之國體之苟簡邊禁之蕩然灣民之稱冤奸弊之滋長不可以一二論譯院之人亦有以回包之不可行爲言者渠輩之見有所參差亦可以知矣請更爲博詢處之敎曰右相之意何口李秉模曰此事欲專爲充包則邊法無所施欲申嚴邊法則比包之意自來如此何必更立回包之名乎頃於譯院都提擧之往復以此意爲答矣敎曰有司堂上亦陳所見鄭民始曰向者司譯都提調使首譯來問回包便否故臣以此事以事面則不察入去之包數只計出來之物貨邊禁蕩然有損國體以利害則徒長商賈之奸弊未見譯官之利益於公於私俱爲不可爲言矣李時秀曰燕市物貨之出來我國銀貨之入送俱有定數法意甚重若欲回包則法無所施恐不可遽議矣南公轍曰此事在國體多有不便者邊門法禁因此而亦不無蕩然之慮恐難以一時譯官輩情願有所輕許矣敎以依僉議置之
정조 21년 · 강
命蔚山華山城築城米待秋區處後登聞數爻以補他處公用
정조 21년 · 목
左議政蔡濟恭啓言華山城築城米令廟堂稟處事命下矣所謂築城米卽準備華山移營之用而移營則停止穀物則漸敷以致傍近邑莫大之民弊此甚可悶山城旣有餉穀則築城米之有無無甚關係待秋盡數區處以除民弊實合事宜請以此分付道臣區處後待狀聞來到知其數爻然後以補某處公用之意更爲稟處從之
정조 21년 · 강
命宣川東林城餉穀移劃於兵營者除出耗條三百石還給東林城俾作支放修堞之資
정조 21년 · 목
左議政蔡濟恭啓言卽見平安監司朴宗甲報備局辭緣則枚擧宣川府使趙▣牒呈以爲辛丑冬東林城餉穀以糴多爲弊之意兵營論報本司移劃餉耗時城需穀時在折米三千五百餘石可出耗三百五十餘石故足爲本城支放修補之資矣伊後用蓄不節漸漸割本以至無餘目今城堞修補猶屬餘事將卒支放亦且無術該城事勢實係時急而區劃無路則不可不還給城餉耗故屢次關飭而該兵使任嵂以爲本營支放給代之前不可還給云其在相濟之義有難盡奪城餉耗五百四十石內除出三百石以給東林城爲支放修補之資其餘二百四十石姑使兵營依前取用以爲支放之需而其不足之數令該兵使從長措處竝與二百四十石取用之數而料理其可代之資限以幾年如至於不待此穀亦可支放之境則以其二百四十石全數還屬云城餉耒移屬兵營今旣屢年則兵使之爲慮支放難繼給代之前不欲出給無足爲怪城餉漸縮之時該府使之爲慮修補無策必欲還推兵營所屬耗穀亦無足爲怪而以臣之見道臣旣有所分排兵營則不至全失本邑則優有補益營邑不當更有所爭多爭少以損體貌請此後則無敢以此更爲煩報依巡營分排永久遵行之意分付從之
정조 21년 · 강
命孟山寧遠昌城楚山四邑還穀盡分留庫條互相換易事依道臣所報許之
정조 21년 · 목
左議政蔡濟恭啓言卽接平安監司朴宗甲報備局辭緣則枚擧孟山縣監金基豊寧遠郡守徐有升昌城府使李潤章楚山府使朴孝晉牒報以爲孟山則還穀元留僅爲九百餘石應分爲九千八百四十石而當受之民不過八百零戶舊還所捧及田稅加增者折米爲千數百石該縣盡分條折米一千五十石以他邑全留條相換盡分條折米三千九百石以他邑半分條相換寧遠則還戶日縮元穀歲增應留爲六千三百三十石而應分一萬四千六百七十石無路分排於實還戶一千九百餘戶該郡盡分條折米一千石以他邑半分條相換昌城則實還戶爲三千二百五十餘戶而應分爲四萬五百二十餘石而應留只有二千三百餘石該府盡分條折米四千石以他邑半留條相換楚山則實還戶爲二千六百六十戶而應分條爲四萬二千九百五十石應留條爲一萬五千四百餘石內火田白徵稅取耗充報條爲七千石該府留庫中加分條七千石內三千石移劃他邑則庶可爲漸次裒益之道云四邑之還戶少而還穀多民不支堪之狀極爲矜悶依所報盡分半留條互相換易之意請分付道臣使之着意擧行從之
정조 21년 · 강
命鳳城官兵移接虎㐱山事依馳通許施
정조 21년 · 목
左議政蔡濟恭啓言此平安兵使任嵂狀啓也枚擧義州府尹沈晉賢牒報以爲鳳城將馳通因上年江水漲發官兵被患將於六七八三個月雨水連綿之時將中江作台官兵暫移於虎爾山處但貴國朔望筵宴之義若有生來拕累彼此無益星飛見覆如果兩有禆益不費周章仍行移覆前來以備轉報準行云前所居接之地平衍近水致有昨秋墊沒之患則移住於高處實是人情之固然其在交隣之道不當以些少之弊有所持難請令廟堂稟旨分付云低處被渰欲移高處人情固應然也毋論高處低處皆屬彼地而況其移住不過欲借三個月則其在交隣之義何可計較些少利害而不爲肯許乎依馳通許施之意請分付灣尹從之
정조 21년 · 강
命禮部回咨措辭撰出定禁軍送于灣府傳給鳳城轉致北京
정조 21년 · 목
左議政蔡濟恭啓言今番使行齎來禮部咨文中有賜物及方物移準上諭使臣宴賞等事此則以前頭使行奉表稱謝之意措辭撰出回咨又有使行與請曆齎咨官趁期早送事此則以承領之意撰出回咨正書安寶後請定禁軍騎撥下送于灣府使之傳給鳳城一體轉致北京從之
정조 21년 · 강
右議政李秉模請李明淵亟降處分賜批不許
정조 21년 · 목
秉模啓言明義一部卽我東之春秋而前後闡揚之方亦且至矣盡矣亂逆之源流懲討之本末瞭如指掌雖愚夫愚婦庶幾言下卽解不迷而歲月浸遠隄防漸壞一種覬覦之徒暗售譸張之計以爲此間可偸此隙可抵跳踉躑躅將至莫可遏之境昨冬處分亶出於生道殺人之深憂遠圖凡在血氣之倫孰不思感激悚動偕底大道而李明淵之疏闖然又出一篇旨意無非詭秘而隱然以闡明義理全保世臣之苦心至意而歸之一時過擧中出來其爲隱憂深慮不啻有倍於臨門處分前跳踉躑躅之時也臣於其時隨諸大臣聯箚竟未蒙允臣之所憂非爲一明淵竊恐以明淵爲口實煽倡狂惑者皆自托以明淵實無可罪故聖明不加之罪云爾則腫毒之旣潰旋膿原燎之乍擈還熾其勢則然曷若防之於未甚膿未甚熾以卒生道殺人之盛德大惠乎伏願亟降處分凡於闡發義理之道講之又講明之又明前後絲綸與筵席辭敎之屬於講明義理處特命續編一書永作我國家億萬年洪璧大訓則如臣駑劣亦可對揚休烈作爲藉手之地竝願留意焉敎以不允李明淵事尙不出場極可悶也豈可置之非人非鬼之間乎特以鬧端之未定姑且思之從近當有區處使渠得以措躬矣仍謂秉模曰予豈於李明淵有所顧藉而然耶明淵之疏以其上段觀之謂之斥成鄭則可也旣曰斥之而以此聲罪豈十分穩當乎此與柳星漢事略相似至如鄭好仁則自來好人而旣有年位又有地處予所顧念豈明淵之比而有所干犯當斷卽斷今於一明淵予何必一向相持乎大抵宗親則擯斥之徒視同奇貨而至於戚里則自古無此患矣今之戚里反若古之宗親此所以有昨冬臨門之擧而兼欲使近來耳目咸知逆獄之外尙有帳前親問之例也
정조 21년 · 강
右議政李秉模請宥還李安默其他以言獲罪未蒙敍者亦竝收敍賜批不許